55 million qalbaki so`mni muomalaga kirgizmoqchi bo`lganlar toshkentliklar jinoyat ustida ushlandi

Joriy yilning 10 fevral kuni Toshkent viloyati IIBB Uyushgan jinoyatchilikka qarshi kurashish bo`limi hamda Toshkent tumani IIB tezkor xodimlari tomonidan o`tkazilgan tadbir davomida qiymati 55 millionga yaqin qalbaki 100 ming so`mlik kupyuralarni muomalaga kirgizmoqchi bo`lgan shaxslar jinoyat ustida qo`lga olingan. Bu haqda IIBB Axborot xizmati xabar berdi.
Tafsilotlarga ko`ra, Toshkent shahrida yashovchi 1991 yilda tug`ilgan F.R. tanishlari 1997 yilda tug`ilgan J.T. va A.A.lar bilan birgalikda noqonuniy ravishda qalbaki pullarni yasab, ularni muomalaga kirgizish maqsadida tayyorlaganida tezkor xodimlar tomonidan daliliy ashyolar bilan ushlangan.
Tadbir davomida ushlangan shaxslardan: 58 dona kesilgan, 490 dona qog`ozda tayyorlanib kesilmagan qalbaki 100 ming so`mlik kupyuralar, rangli printer, 2 quti maxsus qog`ozlar, pichoq va boshqa buyumlar daliliy ashyolar sifatida olingan.
Mazkur holat yuzasidan ushlangan shaxslarga nisbatan Toshkent tumani IIB TB tomonidan O`zbekiston Respublikasi JKning 176-moddasi 2 qismi bilan jinoyat ishi qo`zg`atilgan.